Abdul Malek Yusuf

Tun Dato' Maha Kurnia Abdul Malek bin Yusuf (1899 – 6 Julai 1977) ialah seorang ahli politik di Tanah Melayu kelahiran Negeri Sembilan. Beliau merupakan Menteri Besar Negeri Sembilan yang pertama dilantik, sejak 1 Februari 1948 iaitu selepas tertubuhnya Persekutuan Tanah Melayu. Abdul Malek juga merupakan Yang di-Pertua Negeri Melaka yang kedua yang mengangkat sumpah jawatan pada 31 Ogos 1959 dan berkhidmat selama tiga penggal.

Latar belakang 
Abdul Malek merupakan anak lelaki tunggal daripada tiga orang adik beradik. Beliau dilahirkan pada tahun 1899 di Kampung Chengkau, Rembau, Negeri Sembilan dan dibesarkan dalam kehidupan kampung. Beliau mendapat pendidikan awal di Sekolah Melayu Chengkau, Negeri Sembilan pada tahun 1907 seterusnya melanjutkan pelajarannya di peringkat tinggi di Maktab Melayu Kuala Kangsar, Perak pada tahun 1910.

Keluarga 
Abdul Malek telah mendirikan rumahtangganya dengan Puan Khatijah bte Ahmad dan mereka dikurniakan dua orang cahayamata iaitu Halimah dan Habibah. Walau bagaimanapun, isterinya telah kembali ke rahmatullah pada tahun 1950. Selepas itu, beliau berkahwin dengan isteri keduanya, Fatimah bte Ismail pada tahun 1964.

Kerjaya 
Abdul Malek telah berkhidmat dalam pentadbiran Negeri-negeri Melayu Bersekutu sejak 1917. Beliau pernah berkhidmat di semua daerah di Negeri Sembilan kecuali Port Dickson. Pada 1930, beliau telah dimasukkan dalam Perkhidmatan Awam Malaya dan secara rasmi sebagai seorang penjawat awam. Sehingga sebelum beliau dilantik sebai Menteri Besar, beliau menjadi salah seorang Ketua Penolong Setiausaha dalam Sekretariat Malayan Union. Nama beliau telah dicadangkan oleh Persatuan Melayu Negeri Sembilan dan dipersembahkan kepada Yang di-Pertuan Besar Negeri Sembilan sebagai calon Menteri Besar Negeri Sembilan pertama.

Anugerah dan pengiktirafan 
Bagi mengenang jasa dan khidmat bakti yang telah disumbangkan terhadap negara, Abdul Malek telah dianugerahkan dengan beberapa darjah kebesaran. Di antaranya ialah Dato' Maha Kurnia Negeri Sembilan pada tahun 1954 dan Anugerah Darjah Seri Maharaja Mangku Negara (S.M.N) yang membawa gelaran Tun oleh Seri Paduka Baginda Yang di-Pertuan Agong II pada 4 Januari 1961.

Rujukan 

Menteri Besar Negeri Sembilan
Orang dari Negeri Sembilan
Yang di-Pertua Negeri Melaka
Penerima Seri Maharaja Mangku Negara
Penerima Pingat Peringatan Malaysia (Emas)